Sakeman in hof ná ma se moordRameez en Fatima Patel. Foto: Facebook Rameez Patel, die sakeman van Limpopo wat aangekla word van die moord op sy vrou, het Maandag in die Polokwane-landdroshof verskyn in verband met die moord op sy ma. Lt.kol. Moatshe Ngoepe, woordvoerder van die polisie, het gesê die saak is uitgestel vir nadere ondersoek. Patel (30) sal in polisieaanhouding bly tot 11 Oktober wanneer hy om borgtog sal aansoek doen. Mahejeen Banu Patel (51) was twee weke gelede in haar huis in Nirvana in Polokwane toe ŉ gewapende verdagte op haar en haar huishulp losgebrand het. Mahejeen is gewond en na ŉ hospitaal gehaas waar sy ŉ paar uur later gesterf het. Haar huishulp is ongedeerd. Niks is uit Mahejeen se huis geroof nie en die polisie het gesê die motief vir die aanval is onbekend. Rameez is Vrydag in verband met sy ma se moord in hegtenis geneem. Hy staan ook tereg vir die moord op sy vrou, Fatima (29), wat op 10 April 2015 in die egpaar se huis in Nirvana doodgeskiet is. Rameez ontken dat hy enige aandeel in sy vrou se moord gehad het en beweer sy is tydens ŉ huisbraak vermoor. Rameez se pa, Feroz Patel (54), is in Augustus 2016 in die Ladine-nywerheidsgebied in Polokwane in sy motor doodgeskiet. Die polisie het destyds gesê Feroz is deur vier mans in ŉ grys Volkswagen agtervolg waarna ŉ jaagtog ontstaan het. Feroz het beheer oor sy motor verloor en teen ŉ heining gebots. Die verdagtes het uit hul motor gespring en hom doodgeskiet voordat hulle ŉ sak uit sy kattebak gehaal en verdwyn het. Niemand is nog in verband met dié moord in hegtenis geneem nie. Lees alle vorige berigte oor Rameez Patel op Maroela Media.